<classify> Katika maeneo na nyakati tofauti wadau hao wameelezea masikitiko waliyonayo juu ya mwenendo wa Mbeya City, huku wakisisitiza jitihada za haraka kufanyika ili kuinusuru timu hiyo kushuka daraja.Akizungumza na gazeti hili, mmoja wa wadau hao Godfrey Davis alisema matokeo mabovu kwa michezo ya timu hiyo yanatokana na usajili mbovu.Tunashangaa timu inafanya vibaya, viongozi wako kimya hatuoni hamasa yoyote iliyo shirikishi ili kutafuta ufumbuzi, alisema.Naye Mwalimu Josephat Anthony alisema jitihada za dhati za haraka zinapaswa kufanyika ili kuinusuru Mbeya City akisema kuipandisha timu inaposhuka daraja ni kazi kubwa, hivyo ni muhimu kutoruhusu hali hiyo kutokea.Kwa upande wake Edward Mwambusye, alisema kusajili wachezaji wakongwe ndiyo kunakoiponza Mbeya City kwa kuwa wachezaji hao wanajiona nyota na hivyo hawaoni sababu ya kujituma wawapo uwanjani.Alisema kinachotakiwa kwa sasa ni wadau kuona uwezekano wa kuiokoa timu hiyo isishuke daraja, lakini matokeo yanayopatikana yawe fundisho kwa timu hiyo katika msimu mwingine wa usajili.Akizungumzia suala la ushirikiano baina ya waamuzi na uongozi wa Mbeya City, Katibu wa Chama cha Soka Mbeya, Seleman Haroub alisema si kweli kuwa pande hizo haziwasiliani na kwamba kuna mikakati imewekwa kuinusuru timu hiyo isishuke daraja.Haroub amewahakikishia wadau wa soka ndani na nje ya mkoa wa Mbeya kuwa timu yao haitashuka daraja na mkakati uliopo hivi sasa ni kuhakikisha kila mchezo inaocheza inaibuka na pointi tatu zote.  <topic>: michezo 